《黄鹄吟送尹仲杞北上》
明代·张应申

朝不见黄鹄，黄鹄乃在苍梧之南，炎州之北。洪涛澒洞不可测，南人龙户相过泣。

暮不见黄鹄，黄鹄乃在沈墨之阳，易水之阴。太液池迥愁人心，鹓雏鸑鷟鸣相寻。

春风习习帝城隈，黄鹄六翮翱翔回。一夜飞度黄金台，凌风缥缈天门开。

天门开，圣人出，青猊赤豹殿前立。紫云泱泱传清跸，辟雍槐市生颜色。

翁归文武在所用，愿从黄鹄假六翮。

作者简介：张应申，字维贞。东莞人。明神宗万历二十五年（一五九七）举人。有《二酉山房草》。清温汝能《粤东诗海》卷四二有传。